Volgens 'n Cape Argus-berig (13 Augustus 2004) het James McGreevey, goewerneur van die Amerikaanse staat New Jersey, uit sy amp bedank. Hy, 'n vader van twee kinders, glo dat sy liefdesverhouding met 'n man 'n verbreking is van sy huweliksbeloftes aan sy vrou (sy tweede), al het sy daarvan geweet en dit aanvaar. Hy erken dat hy 'n gay is, maar veroordeel sy optrede as verkeerd, dwaas en onvergeeflik.
Daar is ook ander aspekte. Hy was in 2002 gekant teen die wetsverandering in New Jersey om gayhuwelike moontlik te maak. 'n Gewese raadgewer is ook besig met 'n hofsaak teen hom omdat hy dalk meegewerk het aan seksuele diskriminasie teenoor die klaer in die werksomgewing .
Kom ons bespreek die saak op Gay@Litnet. Ek stel voor dat ons hoofsaaklik op die sake in die eerste paragraaf konsentreer.
Watter dinamika is hier aan die gang? Hoekom laat 'n getroude vrou so iets toe? Hoe algemeen is dit? Sien man en vrou nie 'n bedreiging vir hulle huwelik daarin nie? Gun die vrou bloot 'n vorm van ontspanning vir haar man? Wat beteken dit vir die derde party? Hoe verskil dit van owerspel, waar 'n ander vrou betrokke is? Wat is gay vroue se perspektief?